วิตกราคาน้ำมันทรุดฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (20 ม.ค.) โดยดัชนี Stoxx Europe 600 ดิ่งลงสู่ระดับต่ำสุดในรอบ 15 เดือน เนื่องจากนักลงทุนวิตกกังวลต่อราคาน้ำมันดิบที่ปรับตัวลงอย่างต่อเนื่อง และผลประกอบการที่ย่ำแย่ของบริษัทพลังงานยักษ์ใหญ่อย่างรอยัล ดัทช์ เชลล์ 
21 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 3.2% ปิด (20 ม.ค.) ที่ 322.29 จุด, ดัชนี CAC-40 ตลาดหุ้นฝรั่งเศสปิดที่ 4,124.95 จุด ลดลง 147.31 จุด หรือ -3.45%, ดัชนี DAX ตลาดหุ้นเยอรมันปิดที่ 9,391.64 จุด ร่วงลง 272.57 จุด หรือ -2.82% และดัชนี FTSE 100 ตลาดหุ้นลอนดอนปิดที่ 5,673.58 จุด ลดลง 203.22 จุด หรือ -3.46%
ตลาดหุ้นยุโรปได้รับแรงกดดันจากราคาน้ำมันดิบที่ร่วงลงอย่างต่อเนื่อง รวมทั้งความวิตกกังวลเกี่ยวกับการชะลอตัวของเศรษฐกิจทั่วโลก โดยเฉพาะเศรษฐกิจจีน โดยข้อมูลล่าสุดเมื่อวานนี้ระบุว่า ตัวเลขการลงทุนโดยตรงจากต่างประเทศ (FDI) ของจีนในเดือนธ.ค.ลดลง 5.8% เมื่อเทียบรายปี แตะระดับ 7.702 หมื่นล้านหยวน (1.223 หมื่นล้านดอลลาร์สหรัฐ)
ภาวะการซื้อขายในตลาดได้รับแรงกดดันจากผลประกอบการที่ย่ำแย่ของบริษัทรอยัล ดัทช์ เชลล์ โดยราคาหุ้นรอยัล ดัทช์ เชลล์ ร่วงลงอย่างหนักหลังจากทางบริษัทเปิดเผยว่ามีกำไร 1.6-1.9 พันล้านดอลลาร์ในไตรมาส 4 เทียบกับ 3.3 พันล้านดอลลาร์สำหรับช่วงเดียวกันในปี 2014 โดยกำไรในไตรมาส 4 ของเชลล์ลดลงมากถึง 50% จากการปรับตัวลงของราคาน้ำมัน ส่วนหุ้นกลุ่มเหมืองแร่ปรับตัวลงเช่นกัน โดยหุ้นบีเอชพี บิลลิตัน ร่วงลง 7.4% หลังจากบริษัทปรับลดคาดการณ์ผลผลิตแร่เหล็ก ขณะที่หุ้นเกลนคอร์ รีซอส ดิ่งลง 9.9%
สำหรับข้อมูลเศรษฐกิจยูโรโซนที่มีการเปิดเผยล่าสุดนั้น สำนักงานสถิติแห่งสหภาพยุโรป (ยูโรสแตท) เปิดเผยว่า ราคาบ้านเพิ่มขึ้น 2.3% ในยูโรโซน และ 3.1% ในสหภาพยุโรป (EU) ในไตรมาส 3 ของปีที่แล้ว เมื่อเทียบกับช่วงเดียวกันของปีก่อนหน้านี้